 NA RICHARD MUNGUTI MUUZAJI magari ameshtakiwa kwa kumtandika afisa wa polisi. Alex Muthee Mwangi aliyeshtakiwa mbele ya hakimu mkuu wa mahakama ya Milimani Lucas Onyina mnamo Alhamisi alikana shtaka la kumtandika na kumjeruhi Konstebo Alphayo Baraza. Mwangi alieleza mahakama ilibidi amtandike afisa huyo wa polisi ili waheshimiane. “Ilinipasa nimpe funzo afisa huyu wa polisi aliyeniudhi,” Mwangi alieleza mahakama. Mahakama ilielezwa kuwa makabiliano makali yalizuka kati ya mshtakiwa na afisa huyo wa ‘Utumishi kwa Wote’. Mshtakiwa ambaye hakuwa na wakili aliomba mahakama imwachilie kwa dhamana. “Naomba kusema jambo,” mshtakiwa alimsihi Onyina. “Kama unataka kueleza hali ilivyokuwa utasema hayo kesi ikianza kusikilizwa. Tayarisha maelezo hayo yako uyaseme siku ya kusikilizwa kwa kesi,” Onyina alimshauri mshtakiwa. Kiongozi wa mashtaka Anderson Gikunda alieleza mahakama kwamba Mwangi, ambaye anamiliki kampuni ya kuuza magari Mombasa na Nairobi, alimjeruhi Konstebo Baraza katika barabara ya Muindi Mbingu. Afisa huyo wa polisi wa trafiki alitofautiana na mshtakiwa mnamo Juni 27, 2023, kisha akampiga. Aliachiliwa kwa dhamana ya Sh30,000 pesa taslimu. Kesi itatajwa Julai 13, 2023, kutengewa siku ya kusikilizwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  